Interact Suceava-Bucovina organizează pe data de 7 iunie, la ora 17.00, cea de a VI-a ediție a spectacolului caritabil “Freamăt de speranță”, pentru a o ajuta pe Izabela Socoliuc, elevă a Colegiului Național „Mihai Eminescu”, diagnosticată cu leucemie.
„La 17 ani, viața Izabelei este o luptă cu o boală cruntă, în fața căreia culorile s-au estompat, bucuria s-a risipit și visurile nu mai au putere. La 17 ani, în viața Izabelei a rămas doar speranța. În fața acestei lupte cu leucemia, comunitatea noastră dorește să îi ofere sprijinul de care are nevoie pentru a înfrunta boala și a-și continua drumul în viață”, transmit organizatorii.
Aceștia invită sucevenii pe data de 7 iunie, ora 17.00, la Teatrul Municipal “Matei Vișiniec” pentru a da împreună un strop de speranță Izabelei. Donația minimă de intrare este de 20 lei.
Accesul în sala de spectacol se face începând cu ora 16:30.
Izabela, în vârstă de 17 ani, elevă în clasa a X-a, se luptă cu o boală grea și nemiloasă, leucemie mieloblastica acută.
Șansa ei de a reveni la o viață normală depinde de un transplant de celule stem, realizat recent în Turcia. Adolescenta are nevoie de o serie de terapii și tratamente de recuperare, care ajung la circa 30.000 de euro, o sumă care nu poate fi acoperită de părinții Izabelei.
Organizatorii acțiunii vă îndeamnă să fiți alături de Izabela în aceste momente dificile, să faceți donații, pentru ca adolescenta să poată face acel transplant cât mai curând.